建炎丁未自中夏徂秋不雨七夕日戲成一詩簡牛郎織女云
作者：鄭剛中
朝代：宋

paragraphs: 今夕知何夕，織女逢牽牛。
雲軿擁高漢，仙事傳風流。
人間適焦窘，龜兆生田疇。
當時大軍後，皆抱糠籺憂。
我勸二星者，鵲橋無謾遊。
曷不攀天河，駕浪鞭龍頭。
共化油然雲，白雨淋九州。
無庸事機巧，下副兒女求。
良宵幸款曲，願爾深自謀。
無令一年中，虚煩天地秋。